வீடு கட்டும் வேலையை இனி தொடர முடியாது, மகனுடன் இணைந்து சில விளையாட்டுப் பொருட்களை உடைத்து, உள்ளே என்ன இருக்கிறது என்று பார்க்கும் படலம் தொடர்ந்தது. மகனுக்கு அதில் அதிக இஷ்டமாகிவிட்டதினால், மனம் ஒன்றி ஒவ்வொன்றாக உடைத்துக்கொண்டிருந்தான். கார் ஒன்றை உடைத்தபோது, ஒரு சிறிய மோட்டார் அவன் கையில் கிடைத்தது, 'அப்பா இது என்னது?' எனக் கேட்டான், விளக்கம் சொன்னேன். பின்னர் மற்றொன்றை எடுத்துக்காட்டினான், அப்போது, எனது நினைவு 2002-க்கு பயணமானது. பீஹாருக்கு மிஷனரியாக என்னை அர்ப்பணித்து 2002-ம் ஆண்டு ஊழியத்தில் இணைந்தபின்னர், 2003-ம் ஆண்டு கருவந்தியா பணித்தளத்தில் ஜெம்ஸ் தொழிற்பயிற்சி மையத்தில் நான் பணியாற்றிக்கொண்டிருந்தபோது வாங்கிய டேப் ரிக்கார்டர் அது. மின்சாரம் அதிகமில்லாத அவ்விடத்தில், அதனை பேட்டரியால் இயக்கி பாடல்களைக் கேட்ட ஞாபகம். அதற்கு அப்போது நான் செலுத்திய விலை ரூபாய் 1800. சாயர்புரத்திலுள்ள சகோ.ஜேக்கப் ராஜன் அவர்களிடம் பீஹாரிலிருந்து நான் தொலைபேசியில் சொல்ல, அவர் தூத்துக்குடி பள்ளிவாசல் அருகிலுள்ள 'Blue Diamont' என்ற கடையில் அதனை வாங்கித்திருந்தார்.